Reaktiot Trumpin sopimusrikkomukseen olivat osin rajuja Iranissa.

Iranissa kommentoitiin kiivaasti USA:n presidentin päätöstä rikkoa ydinsopimusta.

Äänenpainot parlamentissa ja asevoimien keskuudessa olivat kovia.

Maltillinen hallinto jatkoi sovittelevalla linjalla

Video: Pieni USA:n lippu ja ydinsopimuksen kopio paloivat kuolema USA:lle -huutojen saattelemana Iranin parlamentissa.

- Donald Trump on henkisesti kyvytön käsittelemään asioita, Iranin parlamentin puhemies Ali Larijani sanoi tv:ssä Reutersin mukaan.

Taustalla oli Trumpin tiistainen päätös rikkoa Iranin ydinsopimusta ja palauttaa talouspakotteet voimaan.

- Ydinsopimuksen hylkääminen on diplomaattinen show. Iranilla ei ole mitään velvollisuutta kunnioittaa lupauksiaan nykyisessä tilanteessa.

- On selvää, että Trump ymmärtää vain voiman kieltä, Larijani höyrysi.

Kommentit menivät poikkeuksellisesti henkilökohtaisuuksiin. Tähän asti Iranin ylin johto ja diplomaatit ovat pysytelleet yleisemmällä tasolla. Parlamentissa myös poltetiin symbolisesti Yhdysvaltojen lippu ja kopio sopimuksesta. Kieli muiltakin lainsäätäjiltä oli kovaa. Osa huusi kuolemaa Amerikalle.

Parlamentin puhemiehen Ali Larijanin mielestä Yhdysvaltojen presidentti on kykenemätön hoitamaan virkaansa. Arkistokuva. EPA / AOP

Armeija otti kantaa

Iranin sotilasjohto on enimmäkseen pysytellyt ulkona ydinsopimuksen ympärillä käydystä keskustelusta, mutta nyt arvostelijoiden kuoro laajeni.

- Tuo röyhkeä maa ei edes pitänyt kiinni allekirjoituksestaan, Iranin ylin sotilasjohtaja, armeijan esikuntapäällikkö Mohammad Baqeri sanoi IRNA-uutistoimistolle.

- Suurin vahinko ydinsopimuksessa oli legitimoida ja istua samassa neuvottelupöydässä Amerikan kassa, armeijan komentaja Said Abdulrahim Musavi kommentoi ISNA-uutistoimistolle.

Iranin vallankumouskaartia johtava kenraalimajuri Mohammad Ali Jafari kytki myös Euroopan mukaan USA:n sooloiluun.

- En selvää, että eurooppalaiset eivät voi tehdä itsenäistä päätöstä Iranin ja Yhdysvaltojen välillä ja he ovat kytköksissä Yhdysvaltoihin.

- Sopimuksen kohtalo on selvä, Jafari sanoi Fars Newsille.

Trump teki tiistaina jokseenkin odotetun päätöksen, palautti Iranin talouspakotteet voimaan ja rikkoi näin sopimusta. ZUMAWIRE / MVPHOTOS

Maltillisella johdolla oli suuttumuksen keskellä myös oma sanansa sanottavana. Presidentti Hassan Ruhani sanoi, että Iran kunnioittaa omaa osuuttaan sopimuksesta Trumpista huolimatta, jos muiden maiden kanssa sovitut yhteistyötavoitteet saavutetaan. Hän kertoi tv-puheessa lähettäneensä ulkoministeriön edustajat neuvottelemaan muiden osapuolten eli Britannian, Saksan, Ranskan, Venäjän, Kiinan ja EU:n kanssa.

Ykkösdiplomaatti ja yksi sopimuksen arkkitehdeistä, ulkoministeri Javad Zarif vahvisti Twitterissä toimivansa diplomaattisten ponnistusten keihäänkärkenä.

- Lopputulos määrittelee vastauksemme, Zarif kirjoitti.

Eroon riitapukarista

Iranin lehdistössä oli vallalla kaksi linjaa. Uudistusmieliset lehdet olivat positiivisia siitä, että " paha, joka ei kunnioita lupauksiaan " on poissa, Etemad kirjoitti Ruhanin aiempaa tviittiä mukaillen. Päivälehti Aftab piti loogisena Teheranin hallinnon päätöstä pysyä sopimuksessa mukana toistaiseksi.

- Ydinsopimus ilman riitapukaria, kuului Etemadin otsikko AFP:n mukaan.

Konservatiivisemmalla osastolla otettiin toinen kanta ja epäiltiin hallinnon kykyä pelastaa sopimus.

Javan-lehti näki, että nyt on aika yhtenäisyydelle ja Iranin uudistumiselle. Sen mukaan syyttelystä ei ole apua.

- Iskulauseemme " Kuolema Amerikalle " ei ole vain iskulause. Yhdysvallat on käytännössä kuollut meidän silmissämme, pääkirjoituksessa sanottiin.

- Trump on repinyt ydinsopimuksen, on meidän aikamme polttaa se, pitkään sopimusta kritisoinut Kayhan-sanomalehti kirjoitti.